stanford-oval/wikipedia huggingface dataset:
ธรรมจักร
ต้นกำเนิด

สัญลักษณ์กงล้อ/จักรเป็นหนึ่งในสัญลักษณ์ที่เก่าแก่ที่สุดในประวัติศาสตร์อินเดีย นักวิชาการ Madhavan และ Parpola ระบุว่าสัญลักษณ์กงล้อปรากฏมากในโบราณวัตถุจากอารยธรรมลุ่มแม่น้ำสินธุ โดยเฉพาะบนตราประทับหลาย ๆ ตรา ตัวอย่างชิ้นสำคัญคือเป็นหนึ่งในสิบสัญลักษณ์บนป้ายโธลาวีรา ปรากฏเป็นสัญลักษณ์แทนดวงอาทิตย์ตั้งแต่ราว 2500 ปีก่อน ค.ศ.
นักประวัติศาสตร์บางส่วนเชื่อมโยงจักรโบราณเข้ากับลัทธิสัญลักษณ์ดวงอาทิตย์ ในพระเวท พระสุริยะอวตารในปางพระมิตรมีการบรรยายว่าเป็น "ดวงตาของโลก" ในแง่นี้พระอาทิตย์จึงอาจมองเป็นดวงตา (จักษุ) ซึ่งให้ความสว่างและการมองเห็นแก่โลก ฉะนั้นจึงมีการเชื่อมโยงแนวคิดจักรเข้ากับแสงสว่างหรือปัญญา
ในศาสนาพุทธ

ในศาสนาพุทธ ธรรมจักรปรากฏใช้ทั่วไปเพื่อสื่อถึงธรรมของพระพุทธเจ้า, บ้างใช้เป็นสัญลักษณ์แทนพระโคตมพุทธเจ้า และใช้แทนหนทางสู่การตรัสรู้ ปรากฏใช้เช่นนี้นับตั้งแต่ศาสนาพุทธยุคแรก บางครั้งปรากฏเชื่อมโยงธรรมจักรเข้ากับอริยสัจสี่, อริยมรรคแปด และ ปฏิจจสมุปบาท
ธรรมจักรที่ปรากฏใช้ในยุคก่อนศาสนาพุทธถือว่าเป็นหนึ่งในสัญลักษณ์อัษฏมงคล และเป็นหนึ่งในสัญลักษณ์ที่เก่าแก่ที่สุดของศิลปะอินเดีย
ตามธรรมเนียมพุทธระบุว่า พระพุทธเจ้าทรงเริ่มหมุนกงล้อแห่งธรรมครั้งแรกเมื่อทรงแสดงปฐมเทศนา ดังที่ปรากฏใน ธัมมจักกัปปวัตนสูตร การ "หมุนกงล้อแห่งธรรม" นี้เป็นการแสดงถึงการเปลี่ยนแปลงสำคัญที่มีผลต่อจักรวาล เข้าใจว่าศาสนาพุทธรับเอาแนวคิดของกงล้อในฐานะสัญลักษณ์มาจาก แนวคิดปรัมปราอินเดียของ จักรวรรติน ("ผู้หมุนกงล้อ", หรือ "จักรพรรดิแห่งเอกภพ") แนวคิดนี้ถูกรับมาแทนพระโคตมพุทธเจ้าในฐานะมหาปุริษา ในฐานผู้หมุนกงล้อ ("จักรวรรติน") ในทางจิตวิญญาณ แทนที่จะเป็นการหมุนกงล้อในทางโลกตามความหมายดั้งเดิมของจักรวรรติน
ในการตีความ "การหมุนกงล้อแห่งธรรม" นั้น พระพุทธโฆษาจารย์ ภิกษุองค์สำคัญในธรรมเนียมเถรวาท อธิบายว่า "กงล้อ" ซึ่งพระพุทธเจ้าทรงหมุนนี้ เข้าใจหลัก ๆ ในแง่ว่าเป็นปัญญา ความรู้ และญาณ ปัญญาที่ว่านี้มีสองแง่มุม คือ ปฏิเวธญาณ (paṭivedha-ñāṇa) หรือปัญญาแห่งการรู้ตนถึงความจริง และ เทศนาญาณ (desanā-ñāṇa) ปัญญาของการประกาศความจริง
ปรากฏการออกแบบธรรมจักรมีซี่ที่แตกต่างกัน โดยที่พบมากคือ 8, 12, 24 หรือมากกว่านั้น การตีความจำนวนนี้แตกต่างกันไปตามธรรมเนียม โดยทั่วไปมักตีความถึงคำสอนต่าง ๆ ของพระพุทธเจ้า เช่น ในธรรมเนียมทิเบตตีความกงล้อ 8 ซี่ว่าแทนมรรคแปด และองค์ประกอบสามส่วนของจักร คือ ตุมล้อ, ขอบ และ ซี่ แทนการปฏิบัติสามประการของพระพุทธเจ้า (ศีล, สมาธิ และ ปัญญา) หรือในคติเถรวาทแบบไทย ตีความจักร 12 ซี่ หมายถึงปฏิจจสมุปบาทสิบสอง หรือ 31 ซี่ หมายถึง ภูมิทั้ง 31 (กามภูมิ 11 รูปภูมิ 16 และอรูปภูมิ 4) เป็นต้น นอกจากนี้ยังปรากฏการแทนความหมายของวงล้อที่หมุนไปในฐานะวงล้อของการเวียนว่ายตายเกิด (สังสารวัฏ) ซึ่งเรียกจักรในความหมายนี้ว่า "สงสารจักร" หรือ "สังสารจักร" และ "ภวจักร"
ในการใช้งานแบบอื่น ๆ

ปรากฏธรรมจักรเป็นสัญลักษณ์ในศรมัณของศาสนาไชนะ และบางครั้งปรากฏบนเทวรูปของตีรถังกร และในภควัทคีตา ปรากฏแนวคิดของธรรมจักรและการหมุนกงล้อเช่นกัน
อโศกธรรมจักร 24 ซี่ ปรากฏในธงชาติอินเดีย เพื่อแทนแนวคิดของธรรมในศาสนาอินเดียโดยรวม และตราแผ่นดินอินเดียซึ่งเป็นภาพของหัวเสาอโศกรูปสิงห์จากสาญจีก็ปรากฏธรรมจักรบนนั้น สรเวปัลลี รธากฤษณัน รองประธานาธิบดีคนแรกของอินเดียระบุว่าอโศกจักรในสัญลักษณ์ของชาติอินเดียนั้นแทน "กงล้อของกฎหมายของธรรม" และ "ความจริงหรือสัตยะ" (ดังที่ปรากฏในคำขวัญประจำชาติ สัตยเมวชยเต), "คุณธรรม" และ "ดารเคลื่อนไหว" ในแง่ของ "พลวัตของการเปลี่ยนแปลงอย่างสันติ"
นอกจากนั้น ธรรมจักร ยังเป็นตราประจำมหาวิทยาลัยธรรมศาสตร์ โดยตราธรรมจักรนี้มี 12 แฉก อันหมายถึง "อริยสัจ 4" ซึ่งวนอยู่ในญาณ 3 คือ สัจจญาณ กิจจญาณ และ กตญาณ โดยประดับพานรัฐธรรมนูญอยู่ตรงกลางของธรรมจักร อันหมายถึง การยึดมั่นและรักษาไว้ซึ่งการปกครองระบอบประชาธิปไตย
แหล่งข้อมูลอื่น

พระไตรปิฎก เล่มที่ ๔  พระวินัยปิฎก เล่มที่ ๔ มหาวรรค ภาค ๑ ธัมมจักกัปปวัตตนสูตร. พระไตรปิฏกฉบับสยามรัฐ. [ออนไลน์]. เข้าถึงได้จาก . เข้าถึงเมื่อ 9-6-52
หนังสือศัพท์วิเคราะห์ โดยพระมหาโพธิวงศาจารย์ (ทองดี สุรเตโช): แม่บทแห่งธรรม ธัมมจักกัปปวัตนสูตร
ประติมากรรมศาสนิกและธรรมจักรจากสถูปสาญจี, หน้าทิศใต้, เสาตะวันตก
ภาพวาดของไชนะแสดง อหิงสา ปรโม ธรรม (อหิงสาคือธรรมสูงสุด)
ธรรมจักร สัญลักษณ์ประจำมหาวิทยาลัยธรรมศาสตร์
โซนิค เดอะ เฮดจ์ฮ็อก

| โซนิค เดอะ เฮดจ์ฮ็อก |
| --- | --- |
ตัวละครใน โซนิคเดอะเฮดจ์ฮ็อก
โซนิคเป็นตัวนำโชคของเซก้านานถึง 30 ปี
ปรากฏครั้งแรก: โซนิค เดอะ เฮดจ์ฮ็อก (1991)
สร้างโดย: นาโอโตะ โอชิม่า ยูจิ นากะ
เสียงอังกฤษ: จาลีล ไวท์ (1993-1999)  มาร์ติน เบิร์ก (1999)  ไรแอน ดรัมมอนด์ (1999-2004)  เจสัน กริฟฟิน (2005–2010) Roger Craig Smith (2010–ปัจจุปัน)
เสียงญี่ปุ่น: ทาเคชิ คุซาโอะ (1993)  มาซามิ คิคุชิ (1996)  จุนอิจิ คาเนมารุ (1998-ปัจจุบัน)
ข้อมูลตัวละครในเกม

เผ่าพันธุ์: เฮดจ์ฮอก
เพศ: ชาย
ส่วนสูง: 100 ซม.
น้ำหนัก: 35 กก.
อายุ: 16 ปี 
ชอบ: วิ่ง, ความเร็ว, การผจญภัย
ไม่ชอบ: น้ำ,ความช้า,คำพูดช้า
ทักษะ: ความเร็วเสียง, พายุสีฟ้า ,คาออสคอนโทรล
 
โซนิค เดอะ เฮดจ์ฮ็อก (อังกฤษ: Sonic the Hedgehog; ญี่ปุ่น: ソニック・ザ・ヘッジホッグ; โรมาจิ: Sonikku za Hejjihoggu; ทับศัพท์: โซนิคคึ ซา เฮจิฮ็อกกึ) เป็นตัวละครเอกจากวิดีโอเกมของบริษัทเซก้า กำเนิดขึ้นเมื่อ 23 มิถุนายน ค.ศ. 1991 (และเป็นวันเกิดของเขาด้วย) เพื่อใช้เป็นตัวนำโชคแข่งกับบริษัทเกมคู่แข่งอย่างนินเทนโด ซึ่งมีมาริโอเป็นตัวนำโชค หลังจากนั้นโซนิคก็กลายเป็นตัวละครเกมที่ประสบความสำเร็จอย่างสูง ทั้งจากเกมชุดที่ออกอย่างต่อเนื่องรวมทั้งหนังสือการ์ตูนและแอนิเมชัน
ศิลปิน นาโอโตะ โอชิม่า, นักออกแบบ ฮิโรคาซุ ยาสึฮาระ และโปรแกรมเมอร์ ยูจิ นากะ สร้างเขาขึ้นมาจากแนวคิด, ตัวละครเม่นสีฟ้าที่วิ่งได้เร็วระดับความเร็วเสียง
ประวัติศาสตร์

ในเดือนเมมษายน 1990 บริษัทเซก้าได้เสนอให้มีการสร้างตัวนำโชคใหม่ แทนที่เอล็กซ์ คิดด์ซึ่งเป็นตัวนำโชคเดิม ทาง AM8 ก็ได้รับแนวคิดของตัวละครนี้มามากมายทั้งอาร์มาดิลโล (ซึ่งภายหลังถูกพัฒนาเป็นไมท์ตี้ ดิอาร์มาดิลโล่), สุนัข, ธิโอดอร์ รูสเวลท์กับชุดนอน (ถูกพัฒนาภายหลังมาเป็นดร.เอ็กแมน), กระต่าย แต่ผลงานที่ได้รับเลือกคือผลงานของ นาโอโตะ โอชิม่าที่เลือกใช้เม่น จากนั้นทีมงานจำนวน 15 คนก็พัฒนาเกมโซนิคเดอะเฮดจ์ฮ็อกและเปลี่ยนชื่อทีมเป็น โซนิคทีม โดยมีมาซาโตะ นากามูระ และวง Dreams Come True ทำหน้าที่แต่งเพลงให้
ลักษณะทางกายภาพของโซนิคจะเปลี่ยนไปตามยุคสมัย ดังเช่นในยุคแรกๆโซนิคจะตัวเตี้ยกลม หน้าตาดูเป็นเด็กๆ แต่เมื่อยูจิ อูเอคาวะ นำมาดีไซน์ใหม่สำหรับเกมโซนิคแอดเวนเจอร์ โซนิคก็ได้รูปลักษณ์ใหม่ที่ตัวสูงขึ้น ผอมลง ขนเม่นที่หลังก็ยาวขึ้นและมีตาสีเขียว
สีน้ำเงินโคบัลต์ได้ถูกกำหนดให้เป็นสีของโซนิคเพื่อให้สอดคลองกับโลโก้ของเซก้าและโซนิคทีม นอกจากนั้นแล้วตัวตนของเขายังได้ลงในหนังสือการ์ตูน ซึ่งอธิบายถึงเหตุผลที่เขาได้รับความเร็วแสงมา ซึ่งเกิดจากแผ่นดินไหวทำให้ตัวของเขาเป็นสีน้ำเงิน
การปรากฏตัว > เกม

โซนิคปรากฏตัวครั้งแรกในปี 1991 ในเกมชื่อเดียวกับเขา โซนิคเดอะเฮดจ์ฮ็อก หรือที่เรียกสั้นๆว่าเกมโซนิค 1 บนเครื่อง เซก้า เมก้าไดรฟ์ โดยนอจากตัวโซนิคเองแล้ว เกมยังได้นำเสนอศัตรูคู่ปรับตลอดกาลอย่างดร.เอ้กแมน จากนั้นเขาก็ปรากฏตัวอีกครั้งพร้อมกับคู่หูไมลส์ "เทลส์" พราวเวอร์ ในเกม โซนิคแอนด์เทลส์หรือโซนิค 2 ซึ่งในภาคนี้ได้เสนอความสามารถของโซนิคที่จะเปลี่ยนร่างเป็น "ซูเปอร์โซนิค" และความสามารถ "ก้มลงหมุนตัว" กับหุ่นเลียนแบบโซนิค เมตัลโซนิค จากนั้นในปี 1993 กับเกม โซนิค CDบนเครื่องเซก้า แซทเทิร์น ซึ่งแนะนำแฟนสาวของเขา เอมี่ โรส จากนั้นในปี 1994 ก็ออกภาค โซนิคเดอะเฮดจ์ฮ็อก 3 และ โซนิคแอนด์นัคเคิลส์ ซึ่งได้แนะนำตัวละครใหม่ นัคเคิลส์ ดิอีคิดนา ซึ่งร่วมมือกับดร.เอ็กแมนในตอนแรก แต่ก็มาช่วยพวกโซนิคในภายหลัง
ต่อมาในช่วงปี 1998 โซนิคแอดเวนเจอร์เป็นเกมโซนิคเกมแรกที่ถูกสร้างแบบ3มิติบนดรีมแคสท์ ซึ่งได้แนะนำตัวละครสำคัญเพิ่มอีกคือคาออส ซึ่งดร.เอ็กแมนได้เรียกขึ้นมา นอกจากนั้นยังได้ปรากฏความสามารถ "จู่โจมติดตาม" ซึ่งทำให้การกระโดดใส่ศัตรูทำได้ง่ายยิ่งขึ้น (เพราะฉากเป็น3มิติ การกระโดดใส่ศัตรูจึงเป็นเรื่องยากมากๆ) นอกจากนั้นเกมยังนำเสนอรูปแบบการเล่นแบบเกมผจญภัย ที่ผู้เล่นสามารถเดินทางไปรอบๆเมืองและคุยกับผู้คนได้ รวมทั้งยังเป็นเกมแรกที่มีการใส่เสียงพากย์ให้ตัวละครสำคัญครบด้วยและยังให้ผู้เล่นสามารถเลือกตัวเอกตัวอื่นได้ถึง 5 คน
จากนั้นในโซนิคแอดเวนเจอร์ 2 (บนดรีมแคสท์) ในปี 2001และฉลองครบรอบ10ปีโซนิค ซึ่งได้มีการนำเสนอศัตรูที่หน้าตาคล้ายๆโซนิคอย่าง ชาโดว์ เดอะเฮดจ์ฮ็อก ซึ่งให้ผู้เล่นได้เลือกเล่นสองฝ่ายคือฝ่ายตัวเอกกับฝ่ายผู้ร้าย จากนั้นในปี 2004 ก็ออกโซนิคฮีโร่ส์ และเกมฉลองครบรอบ 15 ปีกับ โซนิคเดอะเฮ็ดจ์ฮ็อก (2006) และเกมของนินเทนโด วี โซนิคแอนด์เดอะซีเครทริงส์
นอกจากนั้นแล้วโซนิคยังมีเกมในรูปแบบอื่นๆ ทั้งพินบอล (โซนิคสปินบอล) เกม 2.5มิติอย่าง โซนิคไลบีรินท์และโซนิค 3Dบลาสท์ เกมแข่งรถอย่าง โซนิคดริฟท์, โซนิค R, โซนิคไรเดอร์ส และ โซนิคริวัลส์ เกมต่อสู้อย่าง โซนิคเดอะไฟทเตอรส์และโซนิคแบทเทิ่ล และเกมที่ให้ตัวละครอื่นๆเป็นตัวเอกอย่าง ดร.โรบ็อทนิก มีนบีนแมชชีน, เทลส์แอดเวนเจอร์, นัคเคิลส์เคออติกซ์และชาโดว์เดอะเฮดจ์ฮ็อก
การปรากฏตัว > รายการโทรทัศน์

มีรายการโทรทัศน์หลายเรื่องที่นำเสนอโซนิค โดยเรื่องแรกคือ แอดเวนเจอร์ออฟโซนิคเดอะเฮดจ์ฮ็อก ซึ่งเป็นการ์ตูนทีวีแอนิเมชันของประเทศสหรัฐอเมริกา โดยมีจาลีล ไวท์ให้เสียงพากย์โซนิค ต่อมาก็มีการผลิต โซนิคเดอะเฮดจ์ฮ็อก ออกอากาศทาง ABC โดยนำเสนอเรื่องราวในปี 3235 ที่ดร.เอ็กแมนครองโลก โดยมีพวกโซนิคทำหน้าที่ปกป้องโลก ได้มีการเสริมตัวละคนอื่นๆนอกเหนือจากเวอร์ชันเกมและยังมีการเพิ่มอุปนิสัยของโซนิคคือชอบกิน ชิลลี่ด็อก (ฮอทด็อกใส่พริก) ทั้งสองเรื่องเคยฉายผ่านทางไอบีซี (ปัจุจุบันทรูวิชั่นส์)
หลังจากนั้นก็มีการผลิตโซนิคอันเดอร์กราวนด์ในปี 1998 โดยเปลี่ยนเรื่องราวว่าเกิดขึ้นบนดาวโมเบียส โดยเรื่องราวในเรื่องนี้มีการเพิ่มพี่น้องของโซนิคมาอีก 2 คน คือ โซเนีย เดอะเฮดจ์ฮ็อกและมานิค เดอะเฮดจ์ฮ็อก โดยจะเน้นเรื่องราวที่พวกโซนิคใช้ดนตรีในการต่อสู้และยังชอบกินชิลลี่ด็อก เรื่องนี้ก็เคยฉายผ่านทางไอบีซีเช่นกัน
ประเทศญี่ปุ่นสร้างแอนิเมชันโซนิคครั้งแรกในชื่อโซนิคเดอะเฮดจ์ฮ็อก โดยออกเป็นโอวีเอ โดยนำเสนอโซนิค, เทลส์, นัคเคิลส์, ดร.เอ็กแมนและเมตัลโซนิค (โดยมาจากเกมโซนิค CD โซนิคให้เสียงพากย์โดยมาซามิ คิคุจิ เมื่อไปขายในสหรัฐอเมริกาได้ใช้ชื่อว่า โซนิคเดอะเฮดจ์ฮ็อกเดอะมูฟวี่
ล่าสุดคืออนิเมะเรื่อง โซนิคเอกซ์ โดยในเรื่องนี้ทีมงานโซนิคทีมได้มีโอกาสมาควบคุมการผลิตโดยตรง ทำให้เนื้อหาตรงกับโซนิคภาคเกมอย่างมาก เพราะมีการนำตัวละครในเกมและเนื้อเรื่องในเกมที่ครอบคลุม โซนิคแอดเวนเจอร์ 1และ2, โซนิคฮีโร่ส์และโซนิคแบทเทิ่ล โดยออกฉายทั้งหมด 3 ฤดูกาล โดยมี จุนอิจิ คาเนมารุ มาให้เสียงพากย์โซนิค ส่วนเจสัน กริฟฟิน ให้เสียงพากย์โซนิคในภาษาอังกฤษ เรื่องนี้ก็เคยผ่านทางยูบีซีเช่นกัน ในส่วนของทางฟรีทีวีนั้นเคยออกอากาศทางสถานีโทรทัศน์สีกองทัพบกช่อง 7
การปรากฏตัว > สื่อสิงพิมพ์

โซนิคเองนั้นก็มีหนังสือการ์ตูนเป็นของตัวเองมากมาย ในฝั่งตะวันตกจะมี Archie Comics และโซนิคเอกซ์ (พิมพ์จากอนิเมะชื่อเดียวกัน) ขณะเดียวกันที่ฝั่งญี่ปุ่นก็เคยมีมังงะของโซนิคเช่นกัน
การปรากฏตัว > รูปลักษณ์อื่นๆและความนิยม

ในช่วงที่โซนิคถือกำเนิดขึ้นมานั้น เขาได้รับความนิยมอย่างสูงจนสามารถแซงหน้ามาริโอ จากผลสำรวจของนิตยสารเกมต่างๆในช่วงปีค.ศ. 1993
โซนิคมักจะปรากฏในกีฬาต่างๆ ในช่วงปี 1993 - 1997 เซก้าเคยสนับสนุนทีมกีฬาฟุตบอลของญี่ปุ่นชื่อ JEF United Ichihara Chiba โดยโซนิคจะไปปรากฏอยู่ในชุดแข่ง จากนั้นในการแข่งขันรถ F1 ในปี 1993 เซก้าก็สนับสนุนทีม Williams โดยนักแข่ง Alain Prost ก็มีชุดแข่งและหมวกที่มีรูปโซนิคติดอยู่และใช้สีฟ้าตามสีของโซนิค นอกจากนั้น McLaren ก็เคยพ่นสีเป็นรูปเม่นหลังจากชนะ Williams ส่วน F1 ของฝั่งยุโรปก็มีโซนิคปรากฏตามบอลลูนและป้ายประกาศ รวมทั้งมีถ้วยรางวัลเป็นรูปเม่น
ในปี 1996 โซนิคก็ได้ปรากฏตัวใน Rose Parade ในช่วงวันขอบคุณพระเจ้า ซึ่งตัวละครเกมที่เคยได้ร่วมพาเรดมาคือพิกาชู
นอกจากนั้นเขายังปรากฏตัวในรายการโทรทัศน์ทั้งเดอะซิมป์ซันส์, ไฮไฮพัพฟี่ อามิยูมิ, เมก้า XLR, l5/Love, Space Ghost Coast to Coast ในภาพยนตร์ Jingle All The Way, Hitch และ Wayne's World รวมทั้งถูกกล่าวถึงใน MADtv และ Roseanne
ยูจิ นากะ เคยกล่าวไว้ว่าเคยขอให้นินเทนโดนำโซนิคเข้าไปในเกม ซูเปอร์สแมชบราเธอร์เมเล แต่ไม่สำเร็จเพราะจะเวลาไม่ทันสำหรับวางตลาด แต่ล่าสุดมีการยืนยันจากงานแถงการณ์ของบริษัทนินเทนโดว่า โซนิคจะปรากฏตัวมาเป็นตัวละครเลือกเล่นได้ตัวหนึ่งในเกมซูเปอร์สแมชบราเธอร์บรอวล์บนวีและสามารถเปลี่ยนร่างเป็นซูเปอร์โซนิคได้และนับเป็นตัวละครตัวที่สองจากค่ายอื่นที่มาร่วมในเกมนี้ (ซึ่งคนแรกคือโซลิด สเนค จากเกม เมทัลเกียร์)
ลักษณะตัวละคร > อุปนิสัย

โดยทั่วไปแล้วโซนิคเป็นคนที่แจ่มใส มองโลกในแง่ดีและใจร้อน เขามักชอบทำเรื่องต่างๆด้วยความรวดเร็ว เขาเป็นคนจิตใจดีที่มักช่วยเหลือผู้อื่นโดยไม่คิดอะไร โซนิคเป็นคนไม่ชอบความพ่ายแพ้และชอบความท้าทาย หลายๆครั้งที่เขายอมเข้าร่วมแข่งขันต่างๆนาๆเพราะถูกท้าทาย นอกจากนั้นแล้วโซนิคพูดปฏิเสธคนไม่เป็น ซึ่งเมื่อเกิดสถานการณ์ที่เขาไม่อยากจะตอบรับ เขามักชอบจะวิ่งหนีแทนการพูดปฏิเสธ (เช่นเมื่อเจอหน้าเอมมี่) นอกจากนั้นโซนิคนั้นเป็นคนที่เสียสละเพื่อส่วนรวมของตัวเองก่อนเสมอ
ลักษณะตัวละคร > บ้านเกิด

บ้านเกิดของโซนิคนั้นไม่ปรากฏเด่นชัด ในเกมโซนิคเดอะเฮดจ์ฮ็อก เกมไม่ได้ระบุว่าบ้านเกิดเขาอยู่ใดดาวดวงใด แต่ระบุไว้แค่ว่าเกิดบนเกาะที่ชื่อว่า "คริสต์มาสไอส์แลนด์"  แต่ทว่าในคู่มือเกมโซนิคเดอะเฮดจ์ฮ็อกในประเทศแถบสหรัฐอเมริกา ได้มีผู้เล่นบางส่วนเข้าใจว่าเรื่องราวเกิดขึ้นบนดาวที่เรียกว่า "โมเบียส" แต่ทว่าบิดาของโซนิค ยูจิ นากะ ได้ให้สัมภาษณ์กับนิตยสาร Sega Visions ว่าคำว่า "โมเบียส" นั้นแท้จริงแล้วเป็นชื่อของแถบโมเบียสซึ่งถูกใช้ในเกมโซนิคเดอะเฮดจ์ฮ็อก 2 จนกระทั่งในเกมโซนิคแอดเวนเจอร์ เกมได้บอกเล่าว่าเนื้อเรื่องนั้นเกิดขึ้นบนดาวโลก โดยเฉพาะในเกมโซนิคแอดเวนเจอร์ 2 และ ชาโดว์เดอะเฮดจ์ฮ็อก ได้มีฉากแสดงดาวโลกในอวกาศด้วย
อย่างไรก็ดีในประเทศแถบตะวันตก ทั้งในสื่อแอนิเมชันและหนังสือการ์ตูน ได้ใช้ "โมเบียส" เป็นดาวบ้านเกิดของโซนิคและเป็นดาวที่ดำเนินเรื่อง จากนั้นในหนังสือการ์ตูนได้มีการเปิดเผยว่าแท้จริงแล้วดาวโมเบียสเคยเป็นดาวโลกมาก่อน โดยถูกมนุษย์ต่างดาวปล่อยระเบิดชีวภาพทำลายล้างมนุษย์จนหมดสิ้นและทำให้พวกสัตว์วิวัฒนาการโดยเดินสองขาและพูดภาษามนุษย์ นอกจากนั้นเหตุการณ์ในหนังสือการ์ตูนนั้นเกิดขึ้นในปี ค.ศ. 3235 แต่นอกเหนือจากหนังสือการ์ตูนแล้ว สื่ออื่นๆของโซนิคในประเทศตะวันตกไม่ได้มีการกล่าวถึงอดีตของดาว
ในโซนิคเอกซ์ นั้นดาวบ้านเกิดของโซนิคเป็นดาวไร้นามที่บังเอิญมาชนกันเข้ากับโลกจากการเกิดคาออสคอนโทรล บนดาวโลกนั้นได้มีสถานที่ต่างๆที่ปรากฏในเกมอย่าง สเตชันแสควร์, พริซันไอส์แลนด์ แสดงให้เห็นว่าในเกมนั้นเหตุการณ์เกิดขึ้นบนดาวโลก นอกจากนั้นแล้วมีความเป็นไปได้ว่าดาวของพวกโซนิคนั้นแท้จริงแล้วเป็นโลกอีกด้านหนึ่ง ซึ่งจะสนับสนุนเนื้อหาของเรื่องที่ศจ.เจอรัลด์ โรบ็อทนิกมาทำงานวิจัยบนโลก
ความสามารถ

โดยพื้นฐานแล้วโซนิคเป็น "เม่นเร็วที่สุดในโลก" ความสามารถพื้นฐานของเขาคือการวิ่งและอัตราเร่งที่สูงกว่ารถแข่งซะอีก นอกจากนั้นแล้วโซนิคยังสามารถวิ่งถอยหลังได้เร็วพอๆกับการวิ่งปกติด้วย (ปรากฏเฉพาะในรูปแบบการ์ตูน เพราะทำในเกมไม่ได้ แต่ในเกม Sonic Heroes ในฉากเริ่มต้น ได้แสดงการวิ่งถอยหลัง ในระหว่างอ่านจดหมายที่ด็อกเตอร์ เอ็กแมนส่งมา)
ในเกมโซนิคเดอะเฮดจ์ฮ็อกภาคแรกสุด เมื่อผู้เล่นกดป่มกระโดด โซนิคจะม้วนตัวซึ่งใช้ในการต่อสู้หรือเมื่อกดก้มลงขณะวิ่งโซนิคจะม้วนตัวเช่นกัน โดยขณะม้วนตัวโซนิคจะสามารถสร้างความเสียหายให้ฝ่ายตรงข้ามได้และใช้โซนิคแอนด์เทลส์ โซนิคได้เพิ่มความสามารถ "สปินแดช" หรือก็คือการกดลงแล้วกดกระโดด เมื่อทำแล้วโซนิคจะหมุนตัวชาร์จเพื่อเร่งความเร็วจนกว่าผู้เล่นจะปล่อยปุ่มลง โดยระยะทางที่โซนิควิ่งจะขึ้นอยู่กับจำนวครั้งที่ผู้เล่นกดปุ่มกระโดด
ในโซนิคเดอะเฮดจ์ฮ็อก 3 และ โซนิคแอนด์นัคเคิลส์ โซนิคได้เพิ่มระบบบาร์เรียโจมตี โดยเมื่อกดกระโดดเป็นครั้งที่สองหลังจากกระโดด โซนิคจะสร้างสนามพลังรอบๆตัวประมาณ 0.5 วินาที ซึ่งบาร์เรียนั้นใช้ในการโจมตีฝ่ายตรงข้ามและจำเป็นต้องใช้ในบอสของฉากลอนช์เบส นอกจากจากนั้นก็ได้มีก็ได้มีการเพิ่มเกราะไฟ, น้ำและไฟฟ้า ซึ่งโซนิคเป็นตัวละครเดียวที่สามารถควบคุมได้โดยการกระโดดสองครั้ง (เป็นเพราะเทลส์กับนัคเคิลส์จะเป็นการบินกับการเกาะ)
ในโซนิคแอนเวนเจอร์ 1 ด้วยตัวเกมที่เป็นสามมิติทำให้การกระโดดสไตล์เก่าใส่ศัตรูเป็นไปได้ยากยิ่ง โซนิคจึงต้องเพิ่มความสามารถ "จู่โจมติดตาม" หรือ "โฮมมิ่งแอ็กแท็ค" ซึ่งเมื่อใช้โซนิคจะวิ่งไปโจมตีที่ศัตรูโดยตรง อย่างไรก็ดีความสามารถนี้ก็มีข้อเสียเพราะอาจทำให้ตกเหวได้ง่ายเหมือนกัน นอกจากนั้นแล้วโซนิคยังเพิ่มความสามารถ "ไลท์แดช" โดยเมื่อใช้โซนิคจะวิ่งไปตามทางแหวนซึ่งต้องใช้ในการผ่านด่านส่วนใหญ่
โซนิคนั้นสามารถวิ่งบนน้ำถ้าวิ่งด้วยความเร็วสูง แต่ไม่สามารถว่ายน้ำได้ทำให้โซนิคไม่ชอบน้ำและกลัวน้ำ (อาจเป็นเพราะเวลาอยู่ใต้น้ำโซนิควิ่งได้ช้าลงมาก) ซึ่งในโซนิคเอกซ์ เพราะการกลัวน้ำทำให้เขาได้พบกับคริสด้วย
นอกจากนั้นแล้วเมื่อโซนิคใช้คาออสเอเมอรัลด์ได้ครบ 7 เม็ด โซนิคสามารถกลายร่างเป็น "ซูเปอร์โซนิค" โซนิคจะกลายเป็นร่างสีทองและเป็นอมตะ โดยในเกมภาค 2 มิติในยุคแรกๆ ผู้เล่นต้องมีแหวนครบ 50 วงจึงสามารถเปลี่ยนร่างเป็นซูเปอร์โซนิคได้ และเมื่อแหวนหมดก็จะกลับร่างปกติ
ส่วนในโซนิคแอดเวนเจอร์ 2 โซนิคได้เปิดเผยความสามารถ คาออสคอนโทรล ที่ทำให้เขาสามารถควบคุมเวลาได้เช่นเดียวกับ ชาโดว์
ในโซนิค คัลเลอร์ส โซนิคสามารถใช้พลังสีสันรวมเข้ากับวิสป์ได้ และใช้มันตอบโตกับศัตรูด้วยรูปแบบต่าง ๆ
ในโซนิค ฟรอนเทียร์ส โซนิคได้รับพลังใหม่ที่เรียกว่า "ไซลูป"
เพลงประจำตัว

โซนิคมีเพลงประจำตัวตั้งแต่เข้าสู่ภาคโซนิคแอดเวนเจอร์เป็นต้นมาซึ่งเพลงของเขาจะออกลักษณะเพลงร็อก ส่วนในการ์ตูนอเมริกัน เพลงของเขามักจะได้ชื่อว่า Fastest Thing Alive (สิ่งมีชีวิตที่เร็วที่สุด)
เพลงประจำตัว > โซนิคแอดเวนเจอร์: (โซนิค เผชิญภัย)

"Open Your Heart" - Crush 40 เป็นเพลงหลัก
"It Doesn't Matter" - Crush 40 เป็นเพลงประจำตัว
เพลงประจำตัว > โซนิคแอดเวนเจอร์ 2: (โซนิค เผชิญภัย 2)

"Live and Learn" - Crush 40 เป็นเพลงหลัก
"It Doesn't Matter" (รีเมค) - Crush 40 เป็นเพลงประจำตัว
เพลงประจำตัว > โซนิคฮีโร่ส์: (โซนิค รวมใจ)

"Sonic Heroes" - Crush 40 เป็นเพลงหลัก
"We Can" - Crush 40 เพลงทีมร่วมกันนัคเคิลส์และเทลส์
เพลงประจำตัว > โซนิคไรเดอร์ส: (โซนิค ทีมซิ่งสะท้านโลก)

"Sonic Riders" - Runblebee เป็นเพลงหลัก
"High Flying Groove" - Tomonori Sawada เป็นเพลงประจำตัว
เพลงประจำตัว > โซนิคเดอะเฮดจ์ฮ็อก (2006) (โซนิค ข้ามเวลาล้างโลก):

"His World" - Zebrahead เป็นเพลงหลักและเพลงประจำตัว
เพลงประจำตัว > โซนิคอันลีช: (โซนิค ผนึกกำลังอสูรกาย)

"Endless Possibilities" -  Bowling for Soup เป็นเพลงหลัก และเพลงประจำตัว
"Dear My Friend" - เบรนท์ แคช เป็นเพลงปิดแทนความสัมพันธ์ของโซนิคกับชิป
เพลงประจำตัว > โซนิคแอนด์เดอะซีเครตริงส์: (โซนิค กับ แหวนแห่งความลับ)

"Seven Rings In Hand" - Runblebee เป็นเพลงหลัก
"Worth a Chance" - Runblebee เป็นเพลงปิด
เพลงประจำตัว > โซนิคแอนด์เดอะแบล็คไนท์: (โซนิค กับ ตำนานอัศวินดำ)

"Knight of the Wind" - Crush 40 เป็นเพลงหลักและเพลงประจำตัว
"With Me" - Crush 40 เป็นเพลงปิด
เพลงประจำตัว > โซนิคคัลเลอร์: (โซนิค มหัศจรรย์พลังหลากสี)

"Reach for The Star" - แคช แคช เป็นเพลงหลักและเพลงประจำตัว
"Speak with Your Heart" - แคช แคช เป็นเพลงปิด
เพลงประจำตัว > โซนิคฟอร์ซ: (โซนิค รวมทัพพิทักษ์โลก)

"Fist Bump" - Douglas Robb วง Hoobastank เพลงหลักทีมร่วมกับตัวละครสร้างเอง (อวตาร์)
"The Light of Hope" - เอมี่ ฮานแนม เป็นเพลงปิด
เพลงประจำตัว > ทีมโซนิคเรซซิง: (โซนิค ทีมซิ่งสายฟ้า)

Green Light Ride - Crush 40 เป็นเพลงหลัก
เพลงประจำตัว > โซนิคฟรอนเทียร์ส: (โซนิค ทะยานสุดขั้วพรมแดน)

"I'm Here" - Merry Kirk-Holmes วง To Octavia เป็นเพลงหลักและเพลงประจำตัว
"Vandalize" - วันโอเคร็อก เป็นเพลงปิดจบแบบ ธรรมดา
"One Way Dream" - Nathan Sharp เป็นเพลงปิดจบแบบ ยาก
"WA DA DA" - เคปเลอร์ เป็นเพลงประกอบโฆษณาตัวอย่างโปรโมตเกาหลี
"Don't Stop Me Now" - Queen เพลงประกอบโฆษณาตัวอย่างวางจำหน่าย
แหล่งข้อมูลอื่น

สถานีย่อยประเทศญี่ปุ่น
สถานีย่อยวิดีโอเกม
Sonic Central เก็บถาวร 2008-12-16 ที่ เวย์แบ็กแมชชีน - เว็บไซต์อย่างเป็นทางการของโซนิค    (อังกฤษ)
Sonic Channel - เว็บไซต์อย่างเป็นทางการของโซนิค    (ญี่ปุ่น)
Sonic City เก็บถาวร 2008-02-26 ที่ เวย์แบ็กแมชชีน เว็บไซต์อย่างเป็นทางการของโซนิคในยุโรป (อังกฤษ)
Concept: "Mobius" เก็บถาวร 2007-07-01 ที่ เวย์แบ็กแมชชีน - ประวัติของโซนิค  (อังกฤษ)
คิม แซ-รน

| คิม แซ-รน |
| --- | --- |
คิมใน ค.ศ. 2018
เกิด: 31 กรกฎาคม ค.ศ. 2000(2000-07-31) โซล ประเทศเกาหลีใต้
เสียชีวิต: 16 กุมภาพันธ์ ค.ศ. 2025(2025-02-16) (24 ปี) โซล ประเทศเกาหลีใต้
สาเหตุเสียชีวิต: การฆ่าตัวตาย
สุสาน: สวนอนุสรณ์ Tongil-ro พาจู จังหวัดคย็องกี ประเทศเกาหลีใต้
การศึกษา: มหาวิทยาลัยจุงอัง
อาชีพ: นักแสดง
ปีปฏิบัติงาน: 2001–2022
ญาติ: คิม อา-รน [ko] (น้องสาว) คิม เย-รน [ko] (น้องสาว)

ชื่อเกาหลี
ฮันกึล: 김새론
อาร์อาร์: Gim Saeron 
เอ็มอาร์: Kim Saeron 
 
คิม แซ-รน (เกาหลี: 김새론; 31 กรกฎาคม ค.ศ. 2000 – 16 กุมภาพันธ์ ค.ศ. 2025) เป็นนักแสดงชาวเกาหลีใต้ คิมเริ่มอาชีพใน ค.ศ. 2001 ในฐานะนางแบบเด็กและเปลี่ยนไปทำการแสดงใน ค.ศ. 2009 อาชีพการแสดง.ของเธอเริ่มขึ้นด้วย ชีวิตใหม่ หัวใจเดิม (2009) และกลายเป็นที่รู้จักจากภาพยนตร์นักฆ่าฉายาเงียบ (2010) บทบาทหลังทำให้เธอได้เข้าชิงนักแสดงหญิงใหม่ดีเด่น – ภาพยนตร์ที่ 47th Baeksang Arts Awards
ตลอดหลายปีที่ผ่านมา คิมได้รับชื่อเสียงในฐานะนักแสดงสาวดาวรุ่งที่น่าจับตามองที่สุดคนหนึ่งของเกาหลีใต้ อย่างไรก็ตาม ใน ค.ศ. 2022 อาชีพของเธอถึงจุดหยุดนิ่งหลังจากเหตุการณ์เมาแล้วขับ ซึ่งนำไปสู่กระแสวิพากษ์วิจารณ์จากสาธารณชนและผลทางกฎหมาย เธอถูกตัดออกจากฉากส่วนใหญ่ในซีรีส์ Bloodhounds ของเน็ตฟลิกซ์เมื่อ ค.ศ. 2023
คิมถูกพบว่าเสียชีวิตในบ้านของเธอที่โซล ประเทศเกาหลีใต้ เมื่อวันที่ 16 กุมภาพันธ์ ค.ศ. 2025 ตอนอายุ 24 ปี สาเหตุการเสียชีวิตตัดสินว่าเป็นการฆ่าตัวตาย
ชีวิตช่วงต้นและการศึกษา

คิม แซ-รนเกิดที่โซลเมื่อวันที่ 31 กรกฎาคม ค.ศ. 2000 คิมมีน้องสาว 2 คน คือ คิม อา-รน [ko] และคิม เย-รน [ko] ที่เป็นนักแสดงเช่นกัน เธอเข้าเรียนที่โรงเรียนประถมมียังที่โซล และจบการศึกษาจาก Yang-il Middle School ที่อิลซันในเดือนกุมภาพันธ์ ค.ศ. 2016 จากนั้นเธอจึงเข้าเรียนต่อที่โรงเรียนศิลปะการแสดงโซล ใน ค.ศ. 2018 คิมได้รับเข้าในภาควิชาศิลปะการแสดงและการศึกษาด้านภาพยนตร์ของมหาวิทยาลัยจุงอัง
เสียชีวิตและพิธีศพ

เมื่อเวลา 16:54 นาฬิกา (เวลามาตรฐานเกาหลี) ของวันที่ 16 กุมภาพันธ์ ค.ศ. 2025 เพื่อนพบคิมเสียชีวิตในบ้านของเธอที่แขวงซ็องซู, เขตซ็องดง, โซล ตอนนั้นเธออายุ 24 ปี หลังการสืบสวน เจ้าหน้าที่ตำรวจระบุว่าการเสียชีวิตของเธอเป็นการฆ่าตัวตายในวันถัดมา
ก่อนพิธีศพ มีการจัดพิธีไว้อาลัยที่ศูนย์การแพทย์อาซานในกรุงโซล โดยมีเหล่าคนดัง เช่น วอน บิน, ฮัน โซ-ฮี, คิม โบ-รา, ชเว ฮย็อน-อุก, คิม ซ็อง-กยุน, รีว ดา-อิน, ซอ คัง-จุน, คิม ยอง-อ๊ก, จาง ซอง-กยู และ อักมิว ได้แก่ อี ชาน-ฮย็อก และ อี ซู-ฮย็อน มาร่วมแสดงความอาลัย พิธีศพส่วนตัวจัดขึ้นในช่วงเช้าของวันที่ 19 กุมภาพันธ์ ณ สถานที่เดียวกัน โดยร่างของเธอถูกนำไปตั้งที่สวนอนุสรณ์ทงอิลโรในพาจูชั่วคราว ก่อนจะถูกฝังในพิธีรำลึกครั้งที่สามเมื่อวันที่ 21 กุมภาพันธ์ ณ สวนอนุสรณ์ยูโทเปียในอันซ็อง
คว็อน ย็อง-ชาน หัวหน้ากลุ่มพลเมืองที่ทำงานป้องกันการฆ่าตัวตายในหมู่บุคคลสาธารณะ เปิดเผยกับสื่อว่า บิดาของคิมระบุว่าเธอได้รับผลกระทบอย่างหนักจากเนื้อหาที่รุนแรงบนโซเชียลมีเดียซึ่งเปิดเผยเรื่องส่วนตัวของเธอ ในช่วงเวลาประมาณ 1,000 วันระหว่างอุบัติเหตุเมาแล้วขับของเธอในเดือนพฤษภาคม ค.ศ. 2022 จนถึงวันเสียชีวิต สื่อกระแสหลักของเกาหลีใต้รายงานข่าวเกี่ยวกับเธอมากถึง 2,000 รายการ ซึ่งส่วนใหญ่เป็นเชิงลบและเน้นความรู้สึก หลังจากเหตุการณ์ดังกล่าว ช่องข่าวซุบซิบบน ยูทูบ วิพากษ์วิจารณ์ชีวิตส่วนตัวของเธอ โดยอ้างว่าเธอแสร้งทำเป็นประสบปัญหาการเงินโดยทำงานในร้านกาแฟ และแสดงให้เห็นว่าไม่มีความสำนึกผิดผ่านโพสต์บนโซเชียลมีเดียโดยไม่มีหลักฐานสนับสนุน
ยู ฮย็อน-แจ ศาสตราจารย์ด้านการสื่อสารของมหาวิทยาลัยโซกัง ระบุว่าสื่อดั้งเดิมมักขยายข่าวลือจากโซเชียลมีเดียและ ยูทูบ โดยไม่ตรวจสอบข้อเท็จจริง เพื่อกระตุ้นยอดผู้ชมท่ามกลางจำนวนผู้ติดตามที่ลดลง ขณะที่ ฮอชานแฮง ผู้อำนวยการบริหารศูนย์ความรับผิดชอบและสิทธิมนุษยชนด้านสื่อ กล่าวหลังการเสียชีวิตของเธอว่า "ชีวิตส่วนตัวของเธอถูกเผยแพร่อย่างไร้การควบคุมเกินกว่าความจำเป็น"
การเสียชีวิตของเธอทำให้เกิดเสียงวิพากษ์วิจารณ์รุนแรงต่อวิธีการที่สื่อปฏิบัติต่อคนดัง ซึ่งส่งเสริมวัฒนธรรมการคุกคาม
ผลงานเพลง

| ชื่อ | ปี | อัลบั้ม |
| --- | --- | --- |
| "The Phrase" (귀가) | 2012 | The Neighbor OST |
ผลงานการแสดง > ผลงานภาพยนตร์

| ปี | เรื่อง | บทบาท |
| --- | --- | --- |
| 2009 | A Brand New Life | จินฮี |
| 2010 | The Man From Nowhere | จอง โซมี |
| 2011 | I Am a Dad | ฮัน มินจี |
| 2012 | Barbie | ซุนยอง |
| 2012 | The Neighbor | ยู โซยอน/วอน ยอซอน |
| 2014 | Manshin: Ten Thousand Spirits | คิม กึมฮวา (ตอนวัยรุ่น) |
| 2014 | A Girl at My Door | ซอน โดฮี |
| 2014 | Manhole | ซูจอง |
| 2016 | The Great Actor | รับเชิญ |
| 2017 | Snowy Road | คัง ยองแอ |
| 2018 | The Villagers | คัง ยูจิน |
ผลงานการแสดง > ผลงานละคร

| ปี | เรื่อง | บทบาท | ช่อง |
| --- | --- | --- | --- |
| 2011 | Can You Hear My Heart? | บง อูริ (ตอนเด็ก) | MBC |
| 2011 | Heaven's Garden | คัง อึนซู | Channel A |
| 2012 | Fashion King | อี กายอง (ตอนเด็ก) | SBS |
| 2012 | I Need Romance 2012 | ยุน กีฮยอน (รับเชิญ) | tvN |
| 2012 | Mom Is Acting Up | ปาร์ค แซรน | MBC |
| 2012 | Missing You | โบรา (เสียงรับเชิญ ตอนที่ 11) | MBC |
| 2013 | The Queen's Classroom | คิม ซอฮยอน | MBC |
| 2014 | Hi! School: Love On | อี ซึลบี | KBS2 |
| 2015 | Snowy Road | คัง ยองแอ | KBS1 |
| 2015 | To Be Continued | จอง อาริน | MBC Every 1 |
| 2015 | Glamorous Temptation | ชิน อึนซู (ตอนเด็ก) | MBC |
| 2016 | Mirror of the Witch | เจ้าหญิงซอริ / ยอนฮี Princess Seo-ri / Yeon-hee | jTBC |
| 2019 | Leverage | โก นาบยอล | TV Chosun |
ผลงานการแสดง > มิวสิกวิดีโอ

| ปี | เพลง | ศิลปิน |
| --- | --- | --- |
| 2013 | "Green Rain" | ชายนี่ |
| 2014 | "Jackpot" | บล็อกบี |
| 2014 | "From My Heart" | 5urprise |
| 2015 | "Cat's Eye" | แอสโตร |
ผลงานการแสดง > รายการวาไรตี้

| ปี | รายการ | ช่อง | หมายเหตุ |
| --- | --- | --- | --- |
| 2012 | "The Human Condition" | KBS2 | รับเชิญ, ตอนที่ 3 |
| 2014 | "Happy Together Season 3" | KBS2 | รับเชิญ, ตอนที่ 365 |
| 2015-2017 | "Show! Music Core" | MBC | พิธีกร |